– For 12 dager siden ble en kvinne voldtatt i Bergen sentrum, og vi knytter han til denne saken, sier politiadvokat Inger Lise Høyland.

Hun vil ha mannen varetektsfengslet for fire uker på bakgrunn av gjentakelsesfare og fare for bevisforspillelse.

Les også: Mann (25) siktet for voldtekt

Han er asylsøker og har midlertidig oppholdstillatelse. I retten hadde han tolk via telefon.

Ifølge Høyland var mannen også i fjor sommer arrestert for et voldtektsforsøk, men saken ble henlagt på grunn av manglende bevis. I denne sammenheng er han ennå siktet for legemsfornærmelse, og seksuelt krenkende atferd.

– Felles for alle tre saker er at han går på kvinner i starten av 20-årene som beveger seg alene i sentrum nattestid, sier Høyland.

Brødre fulgte etter ham

Politiet vil i det videre arbeidet se om han kan knyttes til flere uløste saker.

Den 24 år gamle kvinnen som skal ha blitt utsatt for et voldtektsforsøk natt til fredag registrerte at en mann fulgte etter henne.

Hun prøvde å gå fortere, men mannen som i dag satt i Bergen tingrett gjorde det samme. Mannen skal ha tatt tak i henne, og kommet med grove seksuelle uttalelser, samtidig som han holdt henne fast.

Kvinnen kjempet imot og klarte å rive seg løs, og løp derfra. Hun traff et brødrepar lenger ned i Fosswinckels gate på Nygårdshøyden.

– Hun klarte ikke å si så mye, men de hadde registrert at det hadde skjedd noe, og oppfattet raskt situasjonen, sa Jannicke Bremar Johannessen, fungerende leder ved vold- og sedelighetsseksjonen i Bergen, til BA, i går.

Brødrene skal så ha gått mot gjerningsmannen, og prøvd å snakke til ham.

– Han løp da fra stedet. De ringte da til politiet, mens de løp etter ham. På den måten registrerte de at han smatt inn en dør. Vi rykket ut, og etter litt jobbing finner vi frem til riktig leilighet. Der pågrep vi mannen uten dramatikk.

Har mange avhør igjen

Mannen har vært i flere avhør. Politiet ville ha ham varetektsfengslet i fire uker, med brev og besøkelsesforbud.

Politiet ba om at fengslingsmøtet ble holdt for lukkede dører, dette på grunn av fare for bevisforspillelse.

– Vi har avhørt ham, kvinnen, og en rekke vitner. Men vi har mange avhør igjen, og vi vil ikke at det skal kunne bli sagt at «dette har dere lest om i avisene». Vi er fremdeles tidlig i etterforskningen, forklarer Høyland.

Retten ga påtalemyndigheten medhold, og lukket fengslingsmøtet og unntok kjennelsen fra offentlighet.